《从人求鳆鱼》
宋代·葛胜仲

海邦邾莒固多品，此族称珍乃其伯。沈泉湘瀹付饔宰，姜桂煎调奉佳客。

视书已觉明病眼，点酒偏能醒醉魄。君看忧愤不眠人，快啖取厌亦何择。

岂如吾曹饮文字，舆台不复沾馀沥。昔官馀杭饱下箸，两载杯盘厌凡核。

朅来瑕丘问鲑菜，樽俎遍索未云获。愿从褚公弃千万，免使刘郎鞭二百。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。